自曹家沙風中抛江危甚抵銅陵縣
作者：董嗣杲
朝代：宋

paragraphs: 朔風吹沙昏，聚落風物蕃。
劇邑此寄治，零星數軍屯。
奸狡紛鴈鶩，生殖豐雞豚。
獵子事兵仗，儒家扄蓽門。
時聞讀書聲，句讀失討論。
小舟泊洲虚，入市市不喧。
何年弓戈戕，覩此驚心魂。
百里餘幾户，誰肆科調繁。
邑令率以攝，凋瘵真難言。
俊佐覔幕檄，不洗部民寃。
氣象日益靡，莅政幾觸藩。
野老採野果，倚籬餵病孫。
逢客乃靳吝，出語妄自尊。
細故起叱咤，徒御嗤蠻村。
失笑向此適，窒忿思倒樽。
雲簇天沍寒，有酒無從温。
勞生愁萬端，不語將蝨捫。
深虞弱纜腐，浮寄蘆荻根。
銅陵只隔江，起矴帆若奔。
既涉庸自悔，死生歸乾坤。